Doi morţi şi 10 răniţi, după ce o femeie de 45 de ani a înjunghiat mai multe persoane într-o şcoală din China. Atacatoarea a fost prinsă
Două persoane au fost ucise şi alte zece rănite în urma unui atac cu cuţitul produs luni la orele prânzului la o şcoală primară din oraşul Guixi din provincia Jiangxi, în estul Chinei, au anunţat autorităţile locale citate de Xinhua.
- Președintele Iranului Ebrahim Raisi, ucis în accidentul de elicopter, anunță televiziunea de stat
Dintre cei zece răniţi, şase au suferit leziuni uşoare în timp ce încercau să oprească atacul, au menţionat responsabili locali cu siguranţa publică. Nu a fost stabilit dacă printre victime se numără și copii.
Poliţia a reţinut un suspect, o femeie în vârstă de 45 de ani prezentată sub numele Pan, şi a lansat o anchetă pentru a stabili circumstanţele atacului.
Părinții de la școală au descris șocul și teama pe care le-au simțit la aflarea veștii că atacul a avut loc: „Am primit vestea la prânz și am fost foarte șocată", a declarat unul dintre ei pentru BBC, sub rezerva anonimatului. "Copilul meu este în clasa a cincea și este foarte mic și a ajuns în siguranță acasă, dar școala nu ne-a informat despre nimic și a ținut totul ascuns. Mă întorc pentru a-mi consola copilul și pentru a afla ce s-a întâmplat cu exactitate".